DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Proposta għal Direttiva tal-Kunsill li temenda d-Direttiva 2006/112/KE dwar is-sistema komuni ta’ taxxa fuq il-valur miżjud fir-rigward ta’ denunzja standard tal-VAT /* SWD/2013/0426 final */





DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Proposta għal Direttiva tal-Kunsill li temenda d-Direttiva 2006/112/KE dwar is-sistema komuni ta’ taxxa fuq il-valur miżjud fir-rigward ta’ denunzja standard tal-VAT 1. Introduzzjoni Is-sistema komuni tal-VAT tal-UE hija sors importanti ta’ dħul għall-Istati Membri (22 % tat-taxxi totali għall-Istati Membri fl-2010) iżda hija kkumplikata b’iktar minn nofs l-400 Artikolu, u iktar, tad-Direttiva tal-VAT jittrattaw eċċezzjonijiet għar-regoli bażiċi. Meta jitkejlu l-obbligi ta’ rappurtar fil-kuntest tal-Programm ta’ Azzjoni tal-Kummissjoni għat-Tnaqqis tal-Piżijiet Amministrattivi fl-Unjoni Ewropea, il-piżijiet relatati mal-VAT kienu kklassifikati fil-quċċata b’EUR 69 biljun ikklassifikati bħala piżijiet amministrattivi. Id-denunzji tal-VAT fl-UE kienu stmati għal EUR 19-il biljun. Il-Grupp ta’ livell għoli dwar il-Piżijiet Amministrattivi (l-hekk imsejjaħ “il-Grupp Stoiber”), qal li kien meħtieġ aktar xogħol partikolarment fil-qasam tat-taxxa biex jitnaqqsu l-piżijiet fuq in-negozju. Studju għall-Grupp Stoiber irrakomanda li "tista’ tiġi kkunsidrata l-implimentazzjoni ta’ denunzja uniformi tal-VAT fis-27 Stat Membru”. Id-Direttiva tal-VAT dwar is-sistema komuni tal-VAT attwalment tippermetti lill-Istati Membri biex jiddeterminaw il-kontenut u s-sottomissjoni tad-denunzji tal-VAT li jirriżultaw f’27 denunzja perjodika tal-VAT differenti ħafna minn inqas minn 10 kaxxi għal iktar minn 100 kaxxa li għandhom jintlew. L-“Evalwazzjoni retrospettiva tal-elementi tas-sistema tal-VAT” tistima li tnaqqis ta’ 10 % fin-nuqqas ġenerali ta' similarità fil-proċeduri amministrattivi tal-VAT bejn il-pajjiżi tista’ trendi żieda ta’ 3.7 % f'kummerċ intra-UE, filwaqt li l-PDG reali u l-konsum jiżdiedu b’0.4 % u 0.3 %, rispettivament. Għalhekk, denunzja tal-VAT standardizzata jista’ jkollha effetti pożittiv reali fuq l-ekonomija tal-UE. Wara r-rapport tal-Grupp Stoiber dwar il-piżijiet amministrattivi analiżi tal-obbligi tal-VAT kienet inkluża fil-Green Paper dwar il-futur tal-VAT li rriżultat f’komunikazzjoni li twiegħed impenn għal proposta leġiżlattiva fl-2013, sabiex denunzja standard tal-VAT “tkun disponibbli fil-lingwi kollha u fakultattiva għan-negozji madwar l-UE”. 2. Kwistjonijiet proċedurali u konsultazzjonijiet Id-DĠ TAXUD huwa d-Direttorat Ġenerali prinċipali f’konsultazzjoni mad-DĠ MARKT, id-DĠ ENTR, id-DĠ CNECT, is-SĠ u l-OLAF permezz ta’ Grupp ta’ Tmexxija. Barra minn hekk, is-servizz legali u ESTAT nżammu informati. Il-Grupp ta’ Tmexxija ltaqa’ f’erba’ okkażjonijiet bejn it-3 ta’ Lulju 2012 u t-23 ta’ Mejju 2013. Il-konsultazzjonijiet saru permezz ta’: · Green Paper dwar il-futur tal-VAT u d-dokument ta’ Ħidma tal-persunal li jakkumpanjaha (it-Taqsima 9.7 qajmet il-punt speċifiku ta’ denunzja tal-VAT standardizzata għall-UE). Il-konsultazzjoni pubblika tnediet fil-1 ta’ Diċembru 2010 u ntemmet fil-31 ta’ Mejju 2011. · Sessjonijiet ta' ħidma li saru man-negozji sabiex jiddefinixxu denunzja standard tal-VAT matul il-Istudju PwC minn Jannar 2012 sa Ġunju 2012. · Grupp ta’ esperti tal-VAT (VEG), imwaqqaf bid-Deċiżjoni tal-Kummissjoni, ltaqa’ fil-25 ta’ Jannar 2013. · L-SMEs ġew ikkonsultati waqt Laqgħa ta' segwitu tal-Att dwar in-Negozji ż-Żgħar li saret nhar is-17 ta’ April 2013. · L-awtoritajiet tat-taxxa tal-Istati Membri ġew ikkonsultati permezz ta’ Seminar Fiscalis li sar fil-Portugall bejn it-2 u l-4 ta’ Ottubru 2012. · L-Istati Membri ġew ikkonsultati permezz tal-Grupp dwar il-futur tal-VAT (GFV) fit-28 ta’ Jannar 2013. In-negozju jappoġġa bil-kbir li jkun hemm denunzja standard tal-VAT. L-SMEs unanimament endorsjaw l-idea ta’ denuzja standard tal-VAT, filwaqt li fl-istess ħin huma konxji dwar il-ħtieġa li titnaqqas il-frekwenza tad-denunzji tal-VAT għal negozji iżgħar. L-Istati Membri huma miftuħa, u fil-biċċa l-kbira tal-każi ta’ appoġġ, għal denunzja standard tal-VAT iżda dejjem iżommu f'moħħhom l-impatt tal-bidla fid-denunzja tal-VAT nazzjonali tagħhom u l-kost li tali bidla tinvolvi. Żewġ elementi jidhru kruċjali għalihom; l-ewwel nett għandu jkun hemm biss tip wieħed ta’ denunzja tal-VAT minħabba li l-kost biex jimplimentaw u jiġġestixxu skema doppja (Ewropea u nazzjonali) ikun projbittiv, u t-tieni nett jeħtieġ li jkun hemm ambitu fejn ikunu kkunsidrati l-livelli differenti ta’ informazzjoni meħtieġa għall-analiżi tar-riskju u l-kontroll. 3. Definizzjoni tal-problema Id-Direttiva tal-VAT tistipula r-regoli li bihom l-Istati Membri jridu jesiġu denunzja tal-VAT mill-persuni taxxabbli tagħhom. Dan jiddefinixxi obbligazzjoni finanzjarja tal-kumpaniji fil-konfront tal-Istati Membri u jipprovdi informazzjoni għall-kontroll tar-riskju u awditjar sussegwenti. L-Istati Membri huma fil-biċċa l-kbira tal-każi ħielsa li jiffissaw it-tip ta’ informazzjoni li huma jqisu li tkun meħtieġa għall-kalkolu tal-VAT li huwa dovut u din tvarja minn inqas minn 10 kaxxi sa 100 kaxxa ta’ informazzjoni. Barra minn hekk sommarju annwali tad-denunzji tal-VAT f’ċerti Stati Membri jistgħu jinkludu 200 kaxxa jew aktar li għandhom jimtlew. Ir-rekwiżit li tiġi preżentata denunzja tal-VAT hija aktar amministrattivament għalja fuq SME li ġeneralment ma jkollhiex biżżejjed riżorsi jew għarfien biex tittratta kwistjonijiet ta’ taxxa meta mqabbla ma’ negozju kbir b’tagħrif aktar dettaljat tal-kontrolli interni u l-persunal dedikat għal kwistjonijiet fiskali. L-Istati Membri fasslu d-denunzji tal-VAT tagħhom għal kontroll purament domestiku, organizzazzjonali u skopijiet ta’ ġestjoni tar-riskju u għalhekk id-dimensjoni tal-UE ma għandha l-ebda rwol. Barra minn hekk, l-Istati Membri ftit għandhom inċentiv biex jipprovaw inaqqsu d-differenzi nazzjonali fid-denunzji tal-VAT u traskuraw id-differenzi bejn denunzji tal-VAT u l-kumplessitajiet tagħhom, fl-aħjar xenarju, jibqgħu l-istess. Hekk kif aktar u aktar negozji żgħar b’orjentament domestiku huma mistennija li jikkumerċjalizzaw b’mod transfruntier, li llum naffrontaw il-piżijiet amministrattivi fuq l-SMEs li jippreżentaw biss denunzji tal-VAT nazzjonali jkollu wkoll effetti korollarji pożittivi u jiffaċilita l-kummerċ transfruntier tagħhom u jsaħħaħ l-effikaċja tas-Suq Uniku. 3.1. Problema transfruntiera Id-diffikultà ewlenija li jiffaċċjaw in-negozji fil-mili tad-denunzja tal-VAT fi Stati Membri differenti hija l-kumplessità u r-reġimi lingwistiċi differenti. Dan ġej mill-fatt li jipprovdu informazzjoni differenti, l-informazzjoni li ma għandhiex definizzjonijiet konsistenti, in-nuqqas ta’ gwida tajba dwar kif għandha tiġi kkompletata d-denunzja tal-VAT, regoli u proċeduri differneti għas-sottomissjoni, u l-ħtieġa li timtela fil-lingwa nazzjonali. Din il-kumplessità tiġi wkoll mil-livell ta’ tagħrif rikjest, li f’diversi Stati Membri, huwa impenjattiv ħafna. Din il-kumplessità mbagħad twassal għal dawn iż-żewġ problemi ewlenin: tirrestrinġi l-kummerċ transfruntiera, u żżid il-piż ta’ negozju transfruntier. Hemm madwar 29.8 miljun negozju li jimla d-denunzja tal-VAT fl-UE. Madwar 3.8 miljun minn dawn jippreżentaw denunzji tal-VAT f’aktar minn Stat Membru wieħed li tiswa madwar 2 sa 3 darbiet iktar mill-ekwivalenti ta' EUR 4 biljun użati għall-preżentazzjoni tad-denunzji tal-VAT domestiċi. Għall-SMEs, meta dawn jagħmlu negozju transfruntier, l-problema tikber għal żewġ raġunijiet ċari. L-ewwel nett, hemm inqas kapaċità finanzjarja biex iwaqqfu kumpaniji lokali b'persunal lokali biex jippreżentaw id-denunzji tal-VAT fi Stat Membru ieħor. U t-tieni, hemm inqas kapaċità finanzjarja biex jimpjegaw persunal speċjalizzat jew iħallsu konsulenti esterni b’għarfien ta’ regoli barranin u l-lingwi meħtieġa biex tiġi kkompletata denunzja tal-VAT fi Stat Membru ieħor Ir-riżultat huwa li hemm ostakolu speċifiku għall-kummerċ u ħafna SMEs sempliċiment ma jagħmlux kummerċ b'mod transfruntier għal dawn ir-raġunijiet. 3.2. Problema domestika Il-kost biex jkunu ppreżentati d-denunzji tal-VAT (eż. il-ħin biex tkun irreġistrata u analizzata l-informazzjoni, jimtlew il-kaxxi tad-denunzja tal-VAT, u l-preżentazzjoni, eċċ.), filwaqt li sostanzjali għal negozji kbar f’termini assoluti minħabba li għandhom għadd ikbar ta’ tranżazzjonijiet, kwistjonijiet aktar kumplessi dwar il-VAT u kontrolli interni aktar estensivi, huma, bħala persentaġġ tal-fatturat annwali, ogħla b’mod sinifikanti għall-SMEs. Fil-Komunikazzjoni dwar ir-Regolamentazzjoni intelliġenti — Reazzjoni għall-ħtiġijiet ta’ intrapriżi żgħar u ta’ daqs medju, is-sejbiet urew li l-leġiżlazzjoni tal-VAT hi meqjusa minn negozji tal-SMEs individwali bħala l-aktar qasam ingumbranti tal-leġiżlazzjoni tal-UE. Għalhekk, bħala parti mill-inizjattiva “Aħseb l-ewwel fiż-Żgħir” huwa ċar li miżura biex jitnaqqsu l-piżijiet tal-VAT għandu jkollha impatt sinifikanti b’mod partikolari fuq l-SMEs u l-mikrointrapriżi. 3.3. L-evoluzzjoni tal-problema Aktar u aktar kumpaniji se jkunu esposti għall-mili tad-denunzji tal-VAT f’aktar minn Stat Membru wieħed hekk kif il-kummerċ f’merkanzija u servizzi transfruntieri intensifika u aktar u aktar SMEs qed jiskopru u jagħmlu użu mill-kummerċ bejn il-fruntieri nazzjonali megħjuna minn munita unika u liġijiet tal-UE aktar komuni. Barra minn hekk, skont sistema fejn il-provvisti transfruntiera jiġu ntaxxati bir-rata tal-Istat Membru ta' destinazzjoni, din taf twassal biex aktar minn 1.2 miljun negozju jkun jeħtiġilhom li jimlew id-denunzji tal-VAT fi Stat Membru ieħor. 4. Objettivi Hemm żewġ objettivi ewlenin: li jitnaqqsu l-ostakli għall-kummerċ transfruntier u li jitnaqqsu l-piżijiet fuq in-negozji domestiċi sabiex ikun hemm appoġġ għat-tkabbir u l-kompetittività. Kif ukoll hemm objettivi sekondarji. Il-promozzjoni ta’ konsolidazzjoni fiskali li tiffavorixxi t-tkabbir tista' tkun mħeġġa bl-iskambju ta' informazzjoni standardizzata bejn l-Istati Membri biex jgħinu fit-tnaqqis tal-frodi u titjieb il-konformità. Anki l-punt uniku ta' servizz iktar mifrux jista' jibbenefika mill-ftehim fuq denunzja standard tal-VAT bħala l-bażi għad-denunzja tal-VAT unika. 5. Alternattivi ta’ politika L-unika għażla li tista’ twassal għal simplifikazzjoni u tnaqqis tal-piż amministrattiv f’qafas ta’ żmien aċċettabbli tkun indipendenti li leġiżlazzjoni awtonoma fil-livell tal-UE. L-għażliet għall-ambitu tal-proposta huma għalhekk: A) Punt referenzjarju (ma jsir xejn) B) Denunzja tal-VAT standard għall-UE obbligatorja (kemm għan-negozji u kif ukoll għall-istati Membri) C) Denunzja tal-VAT standard fakultattiva (obbligatorja għall-istati Membri) D) Denunzja tal-VAT standard fakultattiva għal dawk in-negozji li jippreżentaw denunzji tal-VAT f’iktar minn Stat Membru wieħed (obbligatorja għall-Istati Membri) E) Denunzja tal-VAT standard obbligatorja bi ftit flessibbiltà għall-Istati Membri biex jiddeterminaw l-informazzjoni minn lista standardizzata Dawn l-għażlieti jistgħu jiġu studjati fil-kuntest ta' dan li ġej: · Kontenut tad-denunzja standard tal-VAT · Perjodiċità u data ta’ skadenza · Denunzja annwali tal-VAT · Kwistjonijiet oħra (komputazzjoni elettronika, korrezzjonijiet) 6. Valutazzjoni tal-impatti 6.1. Ċifri ta' sfond li jikkaratterizzaw ix-xenarju bażi (Għażla A) Hemm madwar 30 miljun kumpanija fl-UE li huma obbligati li jimlew id-denunzji nazzjonali tal-VAT (0.2 % huma kumpaniji kbar, 1.1 % huma kumpaniji ta’ daqs medju, 6.5 % huma kumpaniji żgħar u 92.2 % huma mikrointrapriżi b’fatturat annwali ta’ inqas minn EUR 2 miljun). Dawn it-30 miljun kumpanija qegħdin jippreżentaw kważi 150 miljun denunzja tal-VAT kull sena, li l-biċċa l-kbira minnhom (aktar minn 130 miljun) iridu jintbagħtu minn mikrointrapriżi. Fl-istess ħin, id-dħul mill-VAT imħallas minn dawn il-mikrointrapriżi huwa perċentwal żgħir tad-dħul totali miġbur mill-VAT. Il-kostijiet għall-preżentazzjoni ta’ dawn il-150 miljun denunzja tal-VAT huma stmati għal madwar EUR 30 biljun fis-sena. Dan jikkorrispondi għal madwar 3.5 % ta’ dħul annwali tal-VAT u 0.25 % tal-PGD tal-UE27. Madwar EUR 0.48 biljun jaqgħu fuq negozji kbar, EUR 5.98 biljun fuq l-SMEs u EUR 24.19 biljun fuq il-mikrointrapriżi. Il-kost għas-27 Stat Membru biex jimmaniġġja dawn il-150 miljun denunzja tal-VAT jikkonsisti minn kostijiet rikurrenti (bħalma hija l-verifika tal-konsistenza u l-plawsibbiltà tal-informazzjoni pprovduta, il-ġbir ta’ informazzjoni addizzjonali, eċċ.) u kostijiet ta’ darba (bħal IT, it-taħriġ, il-verifika tad-denunzji annwali). Jeżistu ċifri għar-Renju Unit u jekk dan huwa tipiku tal-UE kollha kemm hi, dan jirriżulta f'kostijiet tal-ġbir tal-VAT totali tal-UE ta’ EUR 6 biljun. 6.2. Piż amministrattiva għan-negozji – inkluż l-SMEs Għażla B – denunzja tal-VAT standard obbligatorja (kemm għan-negozji u kif ukoll għall-istati Membri) Meta ma jitqisux il-kostijiet ta' twaqqif u ta' bidla, il-benefiċċji annwali gross huma stmati għal EUR 15-il biljun. Madankollu, fi 8 Stati Membri d-denunzja tal-VAT hija aktar sempliċi mid-denunzja mudell standard tal-VAT tal-PwC u f’dawn l-Istati Membri l-kostijiet jiżdiedu b’madwar EUR 3 biljun. L-iffrankar nett għalhekk ikun fil-livell tal-UE EUR 12-il biljun. Il-kostijiet addizzjonali biex titwaqqaf tali struttura u għall-bidla għad-denunzja standard tal-VAT huma ta' madwar EUR 150 għal kull kumpanija b'mod ġenerali, li għall-popolazzjoni kollha ta' 30 miljun kumpanija jammontaw gaħl EUR 4.25 biljun. Jekk il-mikrointrapriżi kollha ma jkunux jistgħu jagħżlu li jissottomettu kull tliet xhur dan jista’ jwassal għal iffrankar mitluf tal-kostijiet ta' madwar EUR 1.8 biljun. Jekk id-denunzja sommarju annwali tal-VAT ma tkunx abolita ikun hemm telf addizzjonali fuq l-iffrankar tal-kostijiet annwali għan-negozji affettwati ta' madwar EUR 2.8 biljun. Għażla C – denunzja standard tal-VAT fakultattiva għan-negozji Huwa assunt li n-negozji kollha attivi internazzjonalment (madwar 3.8 miljun) u madwar 80 % ta’ dawk in-negozji li huma rreġistrati fi Stati Membri b'denunzji tal-VAT aktar ikkumplikati se jaqilbu għad-denunzja standard. L-iffrankar mistenni fuq il-kost jammonta għal EUR 15-il biljun, li minnhom EUR 4.5 biljun imorru għand negozji attivi internazzjonalment. Dan jinkludi ffrankar li jirriżulta mit-tneħħija tad-dinunzja annwali tal-VAT (EUR 1.9 biljun) u t-tneħħija tad-denunzja tal-VAT ta' kull tliet xhur għal mikrointrapriżi (EUR 1.8 biljun). Il-kostijiet tal-istruttura kumplessiva u tal-bidla għall-popolazzjoni tan-negozji affettwati ta’ 20.4 miljun kumpanija (0.4 miljun negozju kbir, 1.4 miljun SME u 18.6 miljun mikrointrapriża) jammontaw għala EUR 2.9 biljun. Għażla D - fakultattiva għal dawk in-negozji li jissottomettu denunzji tal-VAT f’iktar minn Stat Membru wieħed Minħabba li intrapriżi attivi internazzjonalment (madwar 3 miljuni) biss ikunu jistgħu jibdlu għad-denunzja standard, l-iffrankar mistenni tal-kostijiet għan-nefqa rikorrenti għal dawn l-intrapriżi jkun jammonta għal EUR 6 biljun. Il-kost tal-bidla jkun limitat għal EUR 500 miljun. Jekk il-mikrointrapriżi kollha li qegħdin jiġu offruti d-denunzja standardli fil-preżent għandhom jippreżentaw denunzji tal-VAT fuq bażi mensili jkollhom jibqgħu jagħmlu hekk dan ikun jirrappreżenta madwar EUR 0.8 biljun mhux iffrankati. Varjant ieħor jista’ jkun li tkun offruta perjodiċità mnaqqsa għall-mikrointrapriżi kollha (anke dawk li ma jibbenefikawx mid-denunzja standard) u l-iffrankar addizzjonali meta mqabbel ma’ EUR 6 biljun imbagħad jkun ta’ EUR 1 biljun. Jekk l-obbligu li tissottometti denunzji tal-VAT sommarju annwali jkun ġie abolit għall-kumpaniji kollha f’dawk il-pajjiżi li jeħtieġu tali denunzji dan ikun jirrappreżenta madwar EUR 0.8 biljun mhux iffrankati. Għażla E - denunzja tal-VAT standard obbligatorja bi ftit flessibbiltà għall-Istati Membri biex jiddeterminaw l-informazzjoni minn lista standardizzata Bħal taħt l-Għażla B, il-benefiċċji annwali gross huma stmati għal EUR 15-il biljun. Madankollu, kuntrarju għall-Għażla B ma hemmx telf fl-Istati Membri bdenunzji tal-VAT nazzjonali simplifikati. Il-kostijiet għall-bdil ta' darba għall-popolazzjoni kollha ta’ 30 miljun kumpanija jistgħu mal-ewwel daqqa t’għajn – bħal fix-xenarju B — jammontaw għal EUR 4.25 biljun. Madankollu, il-kostijiet għall-bidla jista' jkun li ma jiġġarbux f’dawk il-pajjiżi li sempliċement jitolbu l-istess informazzjoni (għalkemm skont format standardizzat) bħal qabel, u għalhekk il-kost kumplessiv tal-bidla f’dan ix-xenarju jista’ jibqa’ limitat għal EUR 2.9 biljun. Jekk il-mikrointrapriżi kollha li bħalissa għandhom jippreżentaw denunzji tal-VAT mensili jkomplu jagħmlu dan ikun jiswa EUR 1.8 biljun mhux iffrankati, u l-obbligu li jkunu ppreżentati denunzji tal-VAT sommarju annwali jekk mhux imħassar inaqqas l-iffrankar b'EUR 2.8 biljun. 6.3. Kostijiet tal-immaniġjar tad-denunzji tal-VAT għall-Istati Membri L-introduzzjoni obbligatorja ta’ denunzja standard tal-VAT tkun teħtieġ li l-Istati Membri kollha jibdlu d-denunzja nazzjonali tal-VAT, jew billi jikkumplimentawha (l-għażliet C u D) jew billi jissostitwixxuha (l-għażliet B u E). Dan jirriżulta f'kostijiet f’oqsma bħat-tibdil tal-websajts, is-sistemi tal-IT, l-informar ta' kull negozji bil-bidliet u t-taħriġ mill-ġdid tal-persunal. Tista’ wkoll timpatta fuq l-awditjar u l-kontroll b’bidliet meħtieġa fl-għodod ta’ analiżi tar-riskju. L-Istati Membri affettwati bl-introduzzjoni tad-denunzja standard tal-VAT jista’ jkollhom kostijiet addizzjonali ta’ darba ta’ madwar EUR 800 miljun sa EUR 1 biljun kif imkejjel mill-istudju ta’ PwC (2013). L-Istati Membri huma mħasba fuq oqsma oħra apparti l-kost bħat-telf ta’ informazzjoni dwar l-analiżi tar-riskju u l-awditjar, u l-effett li din il-bidla jkollha fuq ir-riżorsi tal-persunal. Dan it-tħassib huwa xprunat mis-suppożizzjoni li “aktar ma nitolbu informazzjoni aktar ma tkun l-osservanza min-naħa tal-kontribwenti”. Din is-suppożizzjoni, madankollu, mhux mirfuda b’evidenza, kif jidher li m’hemm l-ebda korrelazzjoni negattiva bejn l-għadd ta’ kaxex li għandhom jimtlew f’denunzja tal-VAT u d-diskrepanza tal-VAT f'pajjiż partikolari. L-Istati Membri jistgħu jaċċettaw ċerti vantaġġi għalihom ta’ denunzja standard tal-VAT: · skambju ta’ informazzjoni aktar faċli bejn l-Istati Membri biex jiġu megħjuna jidentifikaw frodi aktar malajr · akkuratezza akbar tal-informazzjoni b'inqas żbalji minħabba li d-denunzja tal-VAT tkun standardizzata u fil-maġġoranza tal-każi iktar sempliċi mid-denunzja nazzjonali tal-VAT · tħeġġeġ l-osservanza volontarja, notevolment għan-negozji ż-żgħar. · tiffaċilita l-bidla lejn l-one-stop-shop Fir-rigward tal-għażliet C u D, l-Istati Membri kienu ċari u unanimi fli jenfasizzaw li d-denunzja doppja tal-VAT, jiġifieri ż-żamma tad-denunzja tal-VAT attwali tagħhom u b’mod parallel denunzja standard tal-VAT tal-UE tkun wisq kumplessa u għalja biex tkun ġestita. Se jkun hemm differenzi fil-livell ta’ informazzjoni riċevuta, ir-regoli u l-proċeduri għan-negozji li jiċċaqalqu minn denunzja waħda tal-VAT għall-oħra u l-kompatibbiltà ta’ dejta storika għall-analiżi tar-riskju. 7. Paragun tal-għażliet L-ippeżar għall-impatt tal-għażliet varji kien ibbażat b’mod ugwali fuq l-effetti pożittivi fuq in-negozju f’termini ta’ tneħħija ta’ ostakli għall-kummerċ transfruntier u t-tnaqqis fil-piż amministrattiv, u l-effett negattiv tal-kost ta' implimentazzjoni tal-bidla għall-Istati Membri. Il-kost għall-Istati Membri kien diffiċli li jiġi stmat u għalhekk il-fatturi ewlenin huma bbażati fuq: · l-għadd ta’ denunzji tal-VAT offruti lil negozji (is-sistema doppja hija iktar għalja) · l-għadd ta’ Stati Membri affetwati. Fatturi oħra, bħalma huma l-effetti soċjali jew bidliet għall-ambjent huma minimi, u jistgħu jiġu mwarrba bħala li m’għandhomx effett sostanzjali fuq id-deċiżjoni dwar liema għażla hija aktar favorevoli. Il-kompromess bejn l-għażliet huwa prinċipalment bejn aktar flessibbiltà għan-negozju li tnaqqas ulterjorment il-piżijiet amministrattivi kontra l-kost u l-kumplessità għall-Istati Membri. L-għażla C tagħti l-akbar tnaqqis tal-piż għan-negozju iżda hija l-aktar żvantaġġuża għall-Istati Membri. Ugwalment l-għażla A hija l-aħjar għall-Istati Membri iżda tipprovdi l-inqas (fil-fatt żero) tnaqqis tal-piż għan-negozji. Huwa f’dan il-qafas li soluzzjoni alternattiva ta’ kompromess, l-għażla E, tgħaqqad tnaqqis tal-piż ogħla għan-negozji filwaqt li jkollha impatt żgħir fuq l-Istati Membri. Għażla || Iffrankar totali fuq il-piż amministrattiv(transfruntier u domestiku) || Kost għall-Istati Membri || Riżultat Ġenerali || || EUR || Grad || Nru. tas-sistemi ta' denunzja tal-VAT || Nru. ta' Stati Membri affettwati || Grad || Grad E || 12 sa 15-il biljun || it-tieni || 1 || 19 || it-tieni || l-ewwel C || 15-il biljun || l-ewwel || 2 || 27 || ir-raba' || it-tieni B || 12-il biljun || it-tielet || 1 || 27 || it-tielet || it-tielet A || 0 || il-ħames || 1 || 0 || l-ewwel || ir-raba' D || 6 biljuni || ir-raba' || 2 || 27 || ir-raba' || il-ħames 8. Implimentazzjoni u monitoraġġ Monitoraġġ kontinwu tal-piżijiet amministrattivi fuq piżijiet u estimi tad-differenza fil-VAT se jippermetti analiżi suffiċjenti tad-denunzja standard tal-VAT.